钦定古今图书集成/历象汇编/岁功典/第008卷 > 《子夜四时歌》六首 郭震
## 钦定古今图书集成/历象汇编/岁功典/第008卷 > 《子夜四时歌》六首 郭震

春歌二首

陌头杨柳枝，已被春风吹。妾心正断绝，君怀那得知。
青楼含日光，绿池起风色。赠子《同心花》，殷勤此何极。

秋歌二首

邀欢空伫立，望美频迥顾。何时复采菱。江中密相遇。
辟恶茱萸囊，延年菊花酒。与子结绸缪，丹心此何有。

冬歌二首

“《北极》严气升，南至温风谢。”调弦竞短歌，拂枕怜长夜。
帷横双翡翠，被卷两鸳鸯。婉态不自得，宛转君王床。

春歌

秦地罗敷女，采桑绿水边。素手青条上，红妆白日鲜。
蚕饥妾欲去，五马莫留连。

夏歌

《镜湖》三百里，菡萏发荷花。五月西施采，人看隘若耶。
回舟不待月，归去越王家。

秋歌

长安一片月，万户𢭏衣声。秋风吹不尽，总是玉关情。
何日平胡虏，良人罢远征。

冬歌

明朝驿使发，一夜絮征袍。素手抽针冷，那堪把剪刀。
裁缝寄远道，几日到临洮。